Mbalula: ‘Drankmisbruik rede vir adjunkminister se gedrag’  Fikile Mbalula, minister van polisie, spreek die media toe (10 Augustus 2017). Foto: ANA Fikile Mbalula, minister van polisie, het Donderdag gesê alkoholmisbruik het daartoe gelei dat ŉ vrou deur Mduduzi Manana, adjunkminister van hoër onderwys, aangerand is. Mbalula het joernaliste by die parlement toegespreek. Hy het gesê alkoholmisbruik is die oorsaak van verskeie aanrandings in die land, veral oor naweke. “ŉ Voorbeeld hiervan word gesien in die geval van ons comrade [Manana],” het Mbalula gesê. Mbalula het die polisie verdedig wat versuim het om Manana in hegtenis te neem voor sy hofverskyning vroeër vandag. “Die publiek het daarop aangedring dat hierdie saak as ernstig en dringend hanteer word weens die identiteit van die oortreder. Ek stem saam,” het Mbalula gesê. Hy het gesê die polisie moes egter eers verklarings van getuies afneem voor hulle kon optree. Maroela Media het vroeër berig Manana en ŉ vriend het glo Sondagoggend twee vroue by Cubana, ŉ kuierplek in Fourways, aangerand het. Die aanranding het glo gebeur tydens ŉ hewige argument oor wie die volgende ANC-president moet wees. Die vrou het glo na Manana as “gay” verwys voordat die aanranding plaasgevind het. Foto’s van kneusplekke op een van die vroue, Mandisa Duma, se kop, nek en been is Sondag op sosiale media gedeel. Manana het Maandag in ŉ verklaring om verskoning gevra vir die voorval en gesê ongeag die uittarting moes hy van beter geweet en beheer uitgeoefen het. Volgens mediaberigte is Manana Donderdag toegelaat om die Randburg-landdroshof deur die personeel-ingang binne te gaan. Hy is op R5 000 borgtog vrygelaat en die saak is tot 13 September uitgestel. Ondanks hierdie berigte het Mbalula Donderdag gesê Manana sal nie voorkeurbehandeling ontvang nie. “Dit is waar dat in ons samelewing het die gereg soms oë in terme van wie die oortreder is. Ek kan julle verseker dat [Manana] nie sagkens en met handskoene hanteer sal word nie. Hy sal die soos enige ander persoon tereg staan,” het hy gesê. “Die adjunkminister is ŉ bekende individu. Hy kan nie wegkruip vir die gereg nie. Hy is nie ŉ vlugrisiko nie en as polisie deel ons nie die straf uit nie.” Mbalula het gesê die hof moet besluit oor Manana se lot.